คาดสัปดาห์หน้าจะมีนักท่องเที่ยวต่างชาติเดินทางเข้ามาท่องเที่ยวไทยกว่า 460,000 คน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า  สำนักงานปลัดกระทรวงการท่องเที่ยวและกีฬา โดยกองเศรษฐกิจการท่องเที่ยวและกีฬา ประเมินสถานการณ์การท่องเที่ยวของประเทศไทย ระหว่างวันที่ 17-23 เมษายนที่ผ่านมา มีนักท่องเที่ยวจากอาเซียนและเอเชียตะวันออกกลาง ปรับตัวเพิ่มขึ้นจากสัปดาห์ก่อนหน้า ขณะที่นักท่องเที่ยวจากภูมิภาคอื่นปรับตัวลดลงตามฤดูกาลท่องเที่ยว ส่งผลให้สัปดาห์ที่ผ่านมามีนักท่องเที่ยวต่างชาติเข้ามา 502,679 คน มากกว่าที่คาดการณ์ในสัปดาห์ก่อนหน้า(ข้อมูล ณ วันที่ 24 เม.ย. 66) โดย 5 อันดับแรกของนักท่องเที่ยวต่างชาติ ประกอบด้วย มาเลเซีย จีน อินเดีย อินโดนีเซีย  และรัสเซีย คิดเป็นร้อยละ 49.7 ของนักท่องเที่ยวต่างชาติทั้งหมด อย่างไรก็ตาม คาดว่าสัปดาห์หน้า จะมีนักท่องเที่ยวต่างชาติ เดินทางเข้าไทยกว่า  460,000 คน ส่วนใหญ่มาจากภูมิภาคอาเซียนและเอเชียตะวันออกเป็นหลัก และยังคงมีแนวโน้มขยายตัวจากการเดินทางของนักท่องเที่ยวชาวจีนในช่วงวันหยุดวันแรงงานและการท่องเที่ยวภายหลังการสิ้นสุดของการถือศีลอดของชาวมุสลิม ประกอบกับการจัดแคมเปญและการนำเสนอรูปแบบการท่องเที่ยวใหม่ๆ เพื่อส่งเสริมการเดินทางของนักท่องเที่ยวทั้งไทยและเทศ ทั้งนี้ นักท่องเที่ยวต่างชาติที่เดินทางเข้าประเทศไทยตลอดทั้งสัปดาห์ (17-23 เม.ย. 66) มีจำนวนทั้งสิ้น 502,679 คน คิดเป็นจำนวนนักท่องเที่ยวต่างชาติที่เดินทางเข้าประเทศไทยเฉลี่ยวันละ 71,812 คน ทำให้มีนักท่องเที่ยวต่างชาติสะสมในเดือนเมษายน จำนวน 1,563,354 คน  ทำให้จำนวนสะสมตั้งแต่วันที่ 1 มกราคมที่ผ่านมา ทั้งสิ้น 8,029,091 คน สร้างรายได้จากการใช้จ่ายของนักท่องเที่ยวต่างชาติแล้ว 328,672 ล้านบาท